
Díjlovaglásban és díjugratásban versenyző lovak hasznos élettartamának vizsgálata

A lovak használata, szeretete és megbecsülése egyidős az emberiség történetével. Lovaink képzése azonban eleinte még kezdetleges volt: a hátukra ülő ember próbált fennmaradni az ugráló állaton, amíg az "be nem tört", meg nem tűrte őt, és elfogadta akaratát. Később a hátaslóként való használat főként háborús célokra volt elterjedt. Békeidőben a lovak képzésére sok időt és energiát fordítottak, kialakult a klasszikus kiképzési módszer. A katonák lovaik ügyességét különböző versenyeken tették próbára, mely versengés a későbbi szakágakat adta: a díjlovaglást, a díjugratást.
 
Mára bőséges szakirodalom áll rendelkezésünkre arról, hogy lovainkat milyen úton kellene idomítanunk úgy, hogy semmiféle egészségkárosodást ne szenvedjenek. A napi gyakorlati munkában a lovasok számára a legnagyobb segítséget a kiképzési skála ismerete biztosítja. Az idomítóskála lépcsőit azonban számos esetben figyelmen kívül hagyják: sokszor láthatunk a versenyek melegítőpályáin olyan lovakat, melyek a jármódok természetes ütemét elhagyva, lehúzott fejjel, feszes nyakkal mozognak. A túlságosan összehúzott nyak olyan egészségkárosodásokhoz vezethet, mint a tarkószalag megnyúlása, a hátizomzat fejlődési rendellenességei. Ezen kívül további közvetett problémák is felléphetnek, mint például a ló elülső lábainak túlzott terhelése miatti sántaság.
 
A lovassportban napjainkban tényleg elértük a teljesítőképesség határát. Főként az élsportban tapasztalhatjuk, hogy hatalmas a terhelés, és a lovaknak nincs idejük sem fizikailag, sem mentálisan kellőképpen fejlődni. Ennek következménye nem csupán az egyre több fizikai problémában, hanem az egyre több zavart viselkedésben is megmutatkozik. Sajnos a 8-10-12 éves lovak zöme már kiégett, félig, vagy teljesen selejt állapotban van, ahelyett, hogy teljesítőképessége csúcsán lenne.
 
Célkitűzésem annak felmérése volt, hogy a klasszikus kiképzés útjának figyelmen kívül hagyása miként van hatással a sportban eltöltött időre, azaz a hasznos élettartamra. Vizsgálataim szerint a lovak a sportból hamar kiöregszenek: mindkét szakágban a 4-10 év közöttiek az uralkodó korcsoport, ezek számát meg sem közelítik a 10-15 év közöttiek. A 15 év feletti lovak száma mindkét, általam vizsgált szakágban rendkívül alacsony. Ennek természetesen a helytelen lovaglástechnika mellett más oka is lehet, véleményem szerint azonban elsősorban a nem megfelelő kiképzés miatt fellépő egészségügyi problémák okozzák azt, hogy lovaink hasznos élettartama ilyen rövid időre tehető.



